SKRIFTLIG FORESPØRGSEL E-1009/98

af Ernesto Caccavale (UPE) til Kommissionen

(6. april 1998)

Om: Forbudet mod at modtage statsstøtte samtidig med fællesskabsstøtte formodes ulovligt

I betragtning af, at det flerårige udviklingsprogram for regionen Campanien er blevet godkendt af Europa-Kommissionen, at Kommissionen altid har foretrukket, ja, ovenikøbet krævet, at den finansielle støtte, den udbetalte, blev suppleret af tilsvarende støtte fra medlemsstaterne direkte eller fra regionen, lokale organisationer osv. (samfinansiering), samt at foranstaltningen i punkt 2.2 i det flerårige udviklingsprogram for Campanien vedrører anlæg af infrastrukturer, rejser man herved tvivl om, hvorvidt det forbud, der er udstedt over for regionen Campanien, er lovligt og i overensstemmelse med Kommissionens retningslinjer.

Hvis infrastrukturerne anlægges af konsortier (lokale udviklingsorganer, hvori er repræsenteret offentlige og private organer og lokale organer), kan de udelukkende modtage støtte fra EU. Men hvis de modtager støtte fra medlemsstaten til anlæg af infrastrukturerne, må de give afkald på fællesskabsstøtten. Dette virker helt absurd, og en række organisationer agter faktisk også at indbringe sagen for Domstolen.

Mener Kommissionen ikke, på baggrund af ovenstående, at den bør fremsætte en redegørelse, der eventuelt kunne ophæve dette forbud, som faktisk forhindrer national samfinansiering og er i modstrid både med fællesskabsbestemmelserne og med regionen Campaniens støtteramme?

I øvrigt har det kontor, der beskæftiger sig med forvaltningen af foranstaltning 2.2, faktisk oplyst, at forbudet er baseret på en bestemmelse, Kommissionen har fastlagt vedrørende gennemførelsen af netto/bruttosubventionsækvivalenten. Da der imidlertid er tale om infrastrukturer af offentlig interesse, mener Kommissionen da ikke, at den bør udtale sig om gennemførelsen af netto/bruttosubventionsækvivalenten, idet overholdelsen af de relevante parametre udelukkende bør vedrøre foranstaltning 2.1 (foranstaltning for små og mellemstore virksomheder) og ikke foranstaltning 2.2, som er af offentlig og ikke privat interesse?

Svar afgivet på Kommissionens vegne af Monika Wulf-Mathies

(7. maj 1998)

Foranstaltning 2.2 i det operationelle program for regionen Campanien omfatter EFRU-støtte til offentlige investeringer i industriområder. Støttesatsen er 50 %. Sådanne offentligt finansierede infrastrukturer sælges eller udlejes til virksomheder til markedspriser for at undgå konkurrencefordrejning.

I Campanien anlægges industriområder tilsyneladende også af konsortier af lokale virksomheder, der anvender private midler til finansiering af investeringerne. Disse konsortier har ansøgt om støtte under foranstaltning 2.2, og regionen foreslår en ændring af foranstaltningen, så den også kommer til at omfatte privatfinansierede industriområder.

Disse ville være berettigede til strukturfondsstøtte ved den sats på 50 %, der er fastsat for offentlige investeringer. Regionen har imidlertid ikke til hensigt også at refinansiere det private bidrag på 50 % med et yderligere offentligt bidrag, således at der kunne blive tale om en 100 % offentlig finansiering af konsortiernes investeringer. Kommissionen har ingen indvendinger mod denne fremgangsmåde.